Tnieda portal ġdid dwar il-leġiżlazzjoni – www.legislation.mt . Il-portal huwa disponibbli għall-użu mill-pubbliku, mill-amministrazzjoni pubblika, u minn dawk kollha li jaħdmu fil-professjoni legali. Meta nedew il-portal il-Ministru għall-Ġustizzja, l-Ugwaljanza, u l-Governanza Edward Zammit Lewis, flimkien mas-Segretarju Parlamentari għall-Fondi Ewropej Stefan Zrinzo Azzopardi, qalu li hu amministrat mit-Taqsima Leġiżlattiva fi ħdan l-Uffiċju tal-Avukat tal-Istat, u qed jieħu post il-website ta’ qabel, justiceservices, li ser titwaqqaf fil-ġimgħat li ġejjin. Il-website il-ġdida tinkludi għadd ta’ karatteristiċi moderni u ġodda, fosthom l-ippubblikar online ta’ Liġijiet Konsolidati, Atti Legali, Avviżi Legali, u Bye Laws b’mod modern, waqt li hija aċċessibbli minn kwalunkwe tip ta’ apparat. Il-Ministeru tal-Ġustizzja qal li bħalissa għaddej b’xogħol biex jiddiġitalizza s-sistema tal-Qrati ta’ Malta. Riċentement, issaħħet il-website eCourts.gov.mt , b’investiment ta’ kważi nofs miljun ewro, ko-finanzjat minn fondi Ewropej. Qal li l-għan hu li sservi ta’ one-stop shop, kemm għaċ-ċittadin, kif ukoll għal dawk kollha fil-professjoni legali. Fost għadd ta’ servizzi diġà eżistenti, wieħed jista’ jħallas il-multi pendenti mal-Qorti, kif ukoll jirċievi mobile notifications. Qal li ġew aġġornati u mmodernizzati wkoll il-kompjuters tal-Qorti, waqt li ssaħħet ukoll in-network, hekk kif ġie mgħoddi iktar minn 120,000 metru ta’ wiring. Dan kollu b’investiment ta’ €600,000. Dr Zammit Lewis qal li legislation.mt se tkun aċċessibbli fuq il-pjattaformi kollha, u se tipprovdi aċċess għall-każijiet pendenti, liġijiet, avviżi legali, u liġijiet Ewropej. Is-Segretarju Parlamentari Stefan Zrinzo Azzopardi qal li din il-website tifforma parti minn proġett ferm ikbar bl-isem ‘Connected eGovernment – CONvErGE’ li fih qed jiġu investiti €45 miljun u huwa ko-finanzjat minn fondi Ewropej. Isma’ l-kummenti tal-Ministru tal-Ġustizzja, l-Ugwaljanza, u l-Governanza Edward Zammit Lewis u tas-Segretarju Parlamentari għall-Fondi Ewropej Stefan Zrinzo Azzopardi hawn taħt.